題陳子新所藏雲山小景漁磯二士
作者：家鉉翁
朝代：宋

paragraphs: 道人胸次絕塵滓，能得工夫無盡意。
醉中引興春山青，醒來弄翰秋風起。
晦明變幻在毫端，倏忽煙波幾千里。
少年我嘗識其人，不見于今垂五紀。
此圖似是夫君筆，餘子紛紛溟涬耳。
黄沙蒼茫雪苑冬，旅窗展玩萬慮空。
恍如身在苕源東，攝衣步上雲山最高峰。
二客追隨不能及，相與指點平沙明月中。